*****

ΚΑΝΟΝΙΣΜΟΣ (ΕΟΚ) αριθ. 3358/81 ΤΗΣ ΕΠΙΤΡΟΠΗΣ

της 25ης Νοεμβρίου 1981

περί καθορισμού των ποσών της συνεισφοράς στην παραγωγή στον τομέα της ζάχαρης για την περίοδο από 1ης Ιουλίου 1980 έως 30 Ιουνίου 1981 και του ποσού που πρέπει να καταβληθεί από τους ζαχαροβιομήχανους στους πωλητές ζαχαροτεύτλων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 1785/81 του Συμβουλίου της 30ής Ιουνίου 1981 περί κοινής οργανώσεως αγοράς στον τομέα της ζάχαρης (1), και ιδίως το άρθρο 48,

Εκτιμώντας:

ότι ο κανονισμός σχετικά με τα διαδοχικά καθεστώτα παραγωγής ζάχαρης και ισογλυκόζης προβλέπει μία συνέχεια μεταξύ του καθεστώτος που ίσχυε προ της 1ης Ιουλίου 1981 και αυτού που ίσχυε από την ημερομηνία αυτή· ότι η αρχή αυτή αιτιολογείται κυρίως όταν λαμβάνεται υπόψη, για τον υπολογισμό της συνεισφοράς στην παραγωγή της εμπορικής περιόδου 1981/82, η επίπτωση του υπολογισμού της συνεισφοράς στην παραγωγή που καθορίζεται για την εμπορική περίοδο 1980/81· ότι, ως εκ τούτου, συντρέχει λόγος να θεωρηθεί ο καθορισμός της τελευταίας αυτής ως μεταβατικό μέτρο μεταξύ των δύο καθεστώτων·

ότι, δυνάμει του άρθρου 1 του κανονισμού (ΕΟΚ) αριθ. 1592/80 του Συμβουλίου (2), τα κριτήρια που καθορίζονται από το άρθρο 27 παράγραφος 2 του κανονισμού (ΕΟΚ) αριθ. 3330/74 του Συμβουλίου της 19ης Δεκεμβρίου 1974 περί κοινής οργανώσεως αγοράς στον τομέα της ζάχαρης (3), όπως τροποποιήθηκε τελευταία από τον κανονισμό (ΕΟΚ) αριθ. 3455/80 (4), για τον υπολογισμό της συνεισφοράς στην παραγωγή ζάχαρης, εφαρμόζονται στη ζαχαρική περίοδο 1980/81·

ότι το άρθρο 7 παράγραφος 1 του κανονισμού (ΕΟΚ) αριθ. 700/73 της Επιτροπής της 12ης Μαρτίου 1973 περί θεσπίσεως ορισμένων λεπτομερειών που είναι αναγκαίες για την εφαρμογή καθεστώτος των ποσοστώσεων στον τομέα της ζάχαρης (5), όπως τροποποιήθηκε τελευταία από τον κανονισμό (ΕΟΚ) αριθ. 114/79 (6), προβλέπει ότι το ποσό της συνεισφοράς στην παραγωγή πρέπει να καθορίζεται ετησίως για κάθε ζαχαρική περίοδο προ της 1ης Δεκεμβρίου·

ότι το αποτέλεσμα του υπολογισμού της συνεισφοράς δίνει ποσό κατώτερο από το μέγιστο ποσό που καθορίζεται από τον κανονισμό (ΕΟΚ) αριθ. 1594/80 του Συμβουλίου (7) κατά 12,98 ECU ανά 100 χιλιόγραμμα λευκής ζάχαρης·

ότι το άρθρο 27 παράγραφος 4 του κανονισμού (ΕΟΚ) αριθ. 3330/74 προβλέπει ότι στην περίπτωση που το ποσό της συνεισφοράς στην παραγωγή είναι κατώτερο από το μέγιστο ποσό, οι ζαχαροβιομήχανοι υποχρεούνται να καταβάλουν στους πωλητές τεύτλων τη διαφορά μεταξύ των δύο αυτών ποσών, μέσα στα όρια ενός ποσοστού που θα καθορισθεί· ότι δυνάμει του άρθρου 6 παράγραφος 1 του κανονισμού (ΕΟΚ) αριθ. 700/73 το μέγιστο αυτό ποσό ορίζεται συγχρόνως με το ποσό της συνεισφοράς στην παραγωγή · ότι για τη ζαχαρική περίοδο 1980/81, κατά το άρθρο 5 του κανονισμού (ΕΟΚ) αριθ. 1594/80, το ανωτέρω ποσοστό καθορίσθηκε σε 60 %·

ότι δυνάμει του άρθρου 2 του κανονισμού (ΕΟΚ) αριθ. 1592/80 του Συμβουλίου τα κριτήρια, που καθορίζονται στο άρθρο 9 παράγραφος 8 του κανονισμού (ΕΟΚ) αριθ. 1111/77 (8), όπως τροποποιήθηκε από τον κανονισμό (ΕΟΚ) αριθ. 387/81 (9), για τον υπολογισμό της συνεισφοράς στην παραγωγή της ισογλυκόζης εφαρμόζονται στην περίοδο παραγωγής από 1ης Ιουλίου 1980 έως 30 Ιουνίου 1981· ότι τα κριτήρια αυτά προβλέπουν ότι για την περίοδο αυτή το ποσό της συνεισφοράς είναι ίσο με το μέρος της συνεισφοράς στην παραγωγή της ζάχαρης που καθορίζεται για την ίδια αυτή περίοδο παραμένοντας εις βάρος των ζαχαροβιομηχάνων· ότι σύμφωνα με τον κανονισμό (ΕΟΚ) αριθ. 1700/80 της Επιτροπής της 30ής Ιουνίου 1980 περί θεσπίσεως των λεπτομερειών εφαρμογής των ποσοστώσεων στην παραγωγή της ισογλυκόζης που πραγματοποιείται κατά τη διάρκεια της περιόδου από 1ης Ιουλίου 1980 έως 30 Ιουνίου 1981 (10), το ποσό αυτό καθορίζεται συγχρόνως με το ποσό της συνεισφοράς στην παραγωγή της ζάχαρης που εφαρμόζεται για τη ζαχαρική περίοδο 1980/81· ότι η επιβάρυνση που προκύπτει για τα τεύτλα είναι ίση προς 3,407 ECU ανά 100 χιλιόγραμμα λευκής ζάχαρης·

ότι, τοιουτοτρόπως, το τελευταίο αυτό ποσό πρέπει να καθορισθεί ανά 100 χιλιόγραμμα ξηράς ουσίας σε 1,402 ECU, ως οριστικό ποσό της συνεισφοράς στην παραγωγή της ισογλυκόζης για την περίοδο από 1ης Ιουλίου 1980 έως 30 Ιουνίου 1981·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Ζάχαρης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Το ποσό της συνεισφοράς στην παραγωγή για τη ζάχαρη για τη ζαχαρική περίοδο 1980/81 καθορίζεται σε 3,407 ECU ανά 100 χιλιόγραμμα λευκής ζάχαρης.

2. Το ποσό που αναφέρεται στο άρθρο 27 παράγραφος 4 εδάφιο δεύτερο του κανονισμού (ΕΟΚ) αριθ. 3330/74 καθορίζεται για τη ζαχαρική περίοδο 1980/81 σε 7,467 ECU ανά τόνο τεύτλων του αντιπροσωπευτικού ποιοτικού τύπου.

Άρθρο 2

Το οριστικό ποσό της συνεισφοράς στην παραγωγή για την ισογλυκόζη που πραγματοποιείται κατά τη διάρκεια της περιόδου από 1ης Ιουλίου 1980 έως 30 Ιουνίου 1981 καθορίζεται σε 1,402 ECU ανά 100 χιλιόγραμμα ξηράς ουσίας.

Άρθρο 3

Ο παρών κανονισμός αρχίζει να ισχύει την επομένη της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 25 Νοεμβρίου 1981.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 117 της 1. 7. 1981, σ. 4.

(2) ΕΕ αριθ. L 160 της 26. 6. 1980, σ. 12.

(3) ΕΕ αριθ. L 359 της 31. 12. 1974, σ. 1.

(4) ΕΕ αριθ. L 360 της 31. 12. 1980, σ. 17.

(5) ΕΕ αριθ. L 67 της 14. 3. 1973, σ. 12.

(6) ΕΕ αριθ. L 17 της 24. 1. 1979, σ. 7.

(7) ΕΕ αριθ. L 160 της 26. 6. 1980, σ. 16.

(8) ΕΕ αριθ. L 134 της 28. 5. 1977, σ. 4.

(9) ΕΕ αριθ. L 144 της 17. 2. 1981, σ. 1.

(10) ΕΕ αριθ. L 166 της 1. 7. 1980, σ. 90.